SKRIFTLIG FORESPØRGSEL E-1105/03

af Roberta Angelilli (UEN) til Kommissionen

(31. marts 2003)

Om: Carrara Kommunes udnyttelse af midler fra Ecos-Ouverture II-programmet

I september 2002 forelagde det italienske finansministeriums tilsynsudvalg opgørelsen for udnyttelsen af midler stillet til rådighed af EU.

Af denne opgørelse fremgår det bl.a., hvor foruroligende langsomt og ineffektivt en række lokale myndigheder tildeler de godkendte projekter støtte.

Også Kommissionen har flere gange henledt opmærksomheden på denne alarmerende situation for så vidt angår lokale myndigheders mangelfulde udnyttelse af EU-midler.

Navnlig visse lokale myndigheder, herunder f.eks. Carrara Kommune, har hårdt brug for at udnytte EU-midlerne til fremme af samarbejdet mellem regionale operatører i forskellige geografiske områder gennem udvikling af et fælles projekt baseret på udveksling af erfaringer eller overførsel af knowhow, til fremme af decentralisering gennem støtte til kompetenceudvikling på regionalt og lokalt plan og til styrkelse på området økonomisk og social udvikling af den operationelle kapacitet og arbejdsmetoderne hos regionale myndigheder og lokale og regionale operatører i de central- og østeuropæiske lande samt i EU's ugunstigt stillede regioner.

Kan Kommissionen på denne baggrund oplyse

1. om Carrara Kommune har forelagt projekter i håb om at opnå støtte fra Ecos-Ouverture II-programmet?

2. om Carrara Kommune har fået bevilget støtte til disse projekter?

3. om de pågældende midler er blevet brugt?

Samlet svarafgivet på Kommissionens vegne af Michel Barnierpå skriftlige forespørgsler E-0832/03, E-0891/03, E-1104/03,E-1105/03, E-1106/03, E-1107/03, E-1108/03, E-1109/03, E-1110/03,E-1111/03, E-1112/03, E-1113/03, E-1114/03, E-1115/03 og E-1116/03

(25. april 2003)

I artikel 10 i Rådets forordning (EØF) nr. 2083/93 af 20. juli 1993 om ændring af forordning (EØF) nr. 4254/88 om gennemførelsesbestemmelser til forordning (EØF) nr. 2052/88 for så vidt angår Den Europæiske Fond for Regionaludvikling(1) er der fastsat bestemmelser om finansiering af innovative regionale udviklingsforanstaltninger, herunder tværregionalt samarbejde med partnere uden for EU. Det drejer sig om ECOS-Ouverture II-programmet, der ledes af Generaldirektoratet for Regionalpolitik og medfinansieres af Generaldirektoratet for Udvidelse i forbindelse med Phare-programmet.

Som led i ECOS-Ouverture-programmet blev der offentliggjort to indkaldelser af bud, i 1997 og i 1998. Begge gange modtog Kommissionen mere end 300 ansøgninger. Efter en udvælgelsesprocedure, hvor Kommissionen anvendte kriterierne i indkaldelserne, blev i alt 63 projekter udvalgt. Projekterne startede i perioden fra slutningen af 1998 til begyndelsen af 2000, og de blev afsluttet mellem udgangen af 2001 og begyndelsen af 2003.

Af de lokale myndigheder, der er nævnt i forespørgslerne, indgav kun kommunerne Perugia og Terni ansøgninger om finansiering efter ECOS-Ouverture-programmet i 1997. Perugia ansøgte igen i 1998 med to forskellige projekter. I 1998 indgav Firenze, provinsen Pistoia og Prato hver ét projekt og Siena to projekter. Ingen af de projekter, som nævnte lokale myndigheder indgav, blev udvalgt til finansiering.

Tredive andre italienske lokale myndigheder er repræsenteret som hovedpartnere i ECOS-Ouverture II-programmet. Det er det højeste antal hovedpartnere pr. land i dette program.

Indtil Kommissionen har afsluttet gennemgangen af de endelige rapporter om projekter under ECOS-Ouverture-programmet i de kommende måneder, er det ikke muligt at udtale sig om, hvorvidt alle italienske hovedpartnere var i stand til at udnytte den tildelte finansiering. Erfaringerne fra allerede afsluttede projekter viser dog, at det kun sjældent forekommer, at finansiering som led i ECOS-Ouverture-programmet underudnyttes.

(1) EFT L 193 af 31.7.1993.